55.8% tal-persuni li pparteċipaw fi stħarriġ fuq l-Istat tan-Nazzjon lanqas tgħaddilhom minn moħħhom li jivvutaw lil xi partit politiku ieħor, mhux dak li jivvutaw għalih is-soltu. Minkejja dan, 50.3% ta' dawk li għandhom bejn 16 u 25 sena wieġbu li kieku jikkunsidraw li jivvutaw lil xi partit ieħor. Dawn ir-riżultati ħarġu mill-istħarriġ li sar bħala parti mill-konferenza organizzata mill-President George Vella dwar l-Istat tan-Nazzjon. L-istudju sar bejn April u Mejju li għadda u fih ipparteċipaw 1,064 persuna ta' 16-il sena u aktar. Mill-istħarriġ ħareġ li persuni ta' edukazzjoni għolja huma fost dawk li vvutaw lil partiti differenti tul is-snin, filwaqt li 87.6% tal-parteċipanti miż-żona tal-Port il-Kbir lesti jibqgħu jivvutaw biss lill-istess partit politiku. Ir-riżultati tal-istudju tħabbru fil-konferenza li qed issir illum, li qiegħda tanalizza kif qed jevolvi n-nazzjon Malti. Il-konferenza qiegħda ssir fil-Palazz tal-Verdala, ippreseduta mill-President George Vella. Il-konferenza LIVE: Kif qed jevolvi n-nazzjon Malti? 60% tan-nies b'livell edukattiv baxx jagħtu kas il-politika L-istħarriġ xeħet dawl fuq kemm il-politika għadha importanti f'ħajjet in-nies. Skont l-istudju, il-politika hija importanti għal 48.3% minn dawk li pparteċipaw, u 59.6% tan-nies li għandhom livell ta' edukazzjoni baxx iqisu l-politika bħala xi ħaġa importanti f'ħajjithom. Ħareġ ukoll illi l-politika hi iżjed importanti għall-irġiel (52%) milli għan-nisa (44.4%). Dawn ir-riżultati juru li aktar kemm wieħed jikber, aktar jibda jagħti kas il-politika. Mill-banda l-oħra, 48.4% tal-istudenti parteċipi fl-istħarriġ qalu li ma jinteressahomx mill-politika. Mitlubin l-opinjoni tagħhom u jekk humiex aktar miġbudin lejn xi linja politika minn oħra, 43.9% qalu li l-opinjoni tagħhom taqbel ma' dik tal-partit politiku li jżommu miegħu. 29.4% wieġbu li huma joħorġu bl-opinjoni tagħhom indipendentament mill-partit politiku tagħhom, filwaqt li 26.7% qalu li ma jafux. Il-maġġoranza ta' dawk li jsejsu l-opinjoni tagħhom skont dak li jgħid il-partit politiku tagħhom kienu rġiel (50.4%). Stħarriġ f'Jannar li għadda Is-sitwazzjoni politika fil-pajjiż simili għall-elezzjoni tal-2017 – stħarriġ 10% biss jimpurtahom mill-midja lokali 58.9% tal-parteċipanti fl-istħarriġ urew indifferenza għal rapporti tal-midja lokali, filwaqt li 10.1% biss qalu li l-istejjer irrappurtati fil-midja lokali jinteressawhom. 15.3% taż-żgħażagħ, dawk ta' bejn is-16 u l-25 sena, qalu li jiddiskutu r-rapporti fil-midja. Mistoqsijin fuq kif jaċċessaw l-aħbarijiet, 72.4% qalu li jagħfsu fuq l-artikli li jitilgħulhom fuq Facebook. L-istħarriġ wera wkoll li r-radju (72.4%) u l-gazzetti stampati (6.1%) għadhom iżjed popolari ma' dawk li għandhom 66 sena u aktar. State of the Nation survey F'Marzu Stħarriġ juri li 64% tan-nies li juzaw il-midja soċjali jaraw biss kontenut ta' oħrajn 93.5% jemmnu f'Alla L-istħarriġ ta ħarsa wkoll lejn it-twemmin tal-Maltin. Il-maġġoranza assoluta, 93.5%, wieġbu li jemmnu f'Alla, filwaqt li 3% qalu li ma jemmnux, u 3.5% wieġbu li ma jafux jemmnux f'Alla jew le. Miż-żgħażagħ ta' bejn is-16 u l-25 sena kien hemm 8% li qalu li ma jemmnux f'Alla. Ir-reliġjon għadu importanti għall-maġġoranza (59.6%), filwaqt li 29.4% wieġbu li mhuwiex daqshekk importanti għalihom, u 10.8% wieġbu li r-reliġjon mhu importanti xejn għalihom. Jidher li r-reliġjon hu aktar ta' importanza għan-nisa milli għall-irġiel, b'maġġoranza ta' 67.7%. 73.1% tal-parteċipanti fl-istħarriġ li għandhom livell edukattiv baxx wieġbu li r-reliġjon hu importanti għalihom. Fir-rigward tat-teħid ta' deċiżjonijiet li jinvolvu l-moralità, 53.9% tal-parteċipanti qalu li jqisu r-reliġjon meta jieħdu deċiżjoni. L-intervent tal-Arċisqof fil-konferenza "Ma nistgħux nibqgħu nibżgħu mill-multikulturaliżmu" – L-Arċisqof 1.3% tal-parteċipanti jqisu l-Ingliż bħala l-lingwa primarja tagħhom Fir-rigward tal-lingwa, 1.3% tal-parteċipanti biss iqisu l-Ingliż bħala l-lingwa primarja tagħhom. Il-maġġoranza (82%) tqis il-Malti bħala l-lingwa ewlenija tagħha. Ftit aktar minn 16% iqisu kemm il-Malti kif ukoll l-Ingliż bħala l-lingwi primarji tagħhom. L-istudju twettaq mil-lettur universitarju Dr Vincent Marmarà u mill-konsulent strateġiku tal-komunikazzjoni Lou Bondi. Fil-kummenti tagħhom, Marmarà u Bondi qalu li l-idea tagħhom kienet li tiġi organizzata laqgħa nazzjonali b'kollaborazzjoni mal-President sabiex in-nazzjon Malti jinftiehem aħjar. L-istudju kellu l-għan li jifhem kif il-parteċipanti jiffurmaw l-opinjoni tagħhom. Taqbel mar-riżultati ta' dan l-istħarriġ? Ikkummenta hawn taħt jew ibagħtilna fuq info@newsbook.com.mt .td_uid_3_60bb31e8325d1_rand.td-a-rec-img{text-align:left}.td_uid_3_60bb31e8325d1_rand.td-a-rec-img img{margin:0 auto 0 0}